กรมชลประทาน เดินหน้าบริหารจัดการน้ำ รองรับฤดูฝน พร้อมนำมาตรการ หยุด เก็บ บ่อย มาปฎิบัติเพื่อเพิ่มการระบายน้ำแต่ละพื้นที่
นาย ทวีศักดิ์ ธนเดโชพล รองอธิบดีกรมชลประทาน เปิดเผยว่า กรมชลประทานได้ดำเนินการตาม 13 มาตรการที่ คณะกรรมการทรัพยากรน้ำแห่งชาติ (กนช.) กำหนด ในการบริหารจัดการน้ำเพื่อรองรับในช่วงฤดูฝนปี 2565 โดยได้กำหนดเป็นแนวทางปฏิบัติ 5 แนวทาง ได้แก่ เก็บกักเต็มประสิทธิภาพ คาดการณ์พื้นที่เสี่ยง หลีกเลี่ยงสิ่งกีดขวาง ระบบชลประทานเร่งระบาย และ การเตรียมความพร้อมเครื่องมือเครื่องจักร และการดำเนินการตาม 12 มาตรการ ซึ่งทางกรมชลประทานได้ถือเป็นแนวทางปฏิบัติมาอย่างต่อเนื่อง อาทิ การสำรวจพื้นที่เสี่ยงและพื้นที่ลุ่มต่ำเจ้าพระยาทั้ง 11 ทุ่ง เพื่อรองรับช่วงน้ำหลาก การติดตั้งเครื่องสูบน้ำและเครื่องผลักดันน้ำ สามารถระบายน้ำให้เกิดประสิทธิภาพสูงสุด รวมทั้งการซ่อมแซม ปรับปรุงอาคารชลประทานให้พร้อมใช้งานอยู่เสมอ กำจัดสิ่งกีดขวางทางน้ำ ขุดลอกคูคลอง ซึ่งกรมชลประทานได้ใช้มาตรการ “หยุด เก็บ บ่อย” ได้แก่ หยุดการแพร่กระจาย เก็บโดยใช้เครื่องจักรเมื่อมีวัชพืชหนาแน่น และการใช้เรือนวัตกรรมเก็บย่อยบ่อยครั้งและสม่ำเสมอ เพื่อให้การระบายน้ำในแต่ละพื้นที่เป็นไปอย่างเต็มประสิทธิภาพ อีกทั้งประชาสัมพันธ์สร้างการรับรู้ และส่งเสริมให้ประชาชนและกลุ่มเกษตรกรผู้ใช้น้ำ ร่วมแรงร่วมใจกันใช้น้ำอย่างประหยัด เพื่อให้มีน้ำเพียงพอต่อการอุปโภคและบริโภคตลอดแล้งนี้